ሦስተኛው ምክንያት ቅኔ ከሌሎች ሀገራት በተለየ በኢትዮጵያ ራሱን በቻለ የትምህርት ዘርፍነት የሚሠጥ መሆኑ ሲሆን ትምህርቱ የሚሠጠውም ለሌሎች የትምህርት ዘርፎች በተለይም ለመጻሕፍት ትርጓሜያት መመርመሪያነት እንዲያገለግልም ተደርጎ ነው፡፡ ብዙዎቹ ቀድመው ዕውቀታቸውን በቅኔ ያዳበሩ ሊቃውንት የመጻሕፍት ምሥጢራትን ሰርስረው ለመረዳትና ለማሳየት የዕይታቸውን አድማስና የአስተውሎታቸውን ምጥቀትና ጥልቀት በቅኔ ዕውቀታቸው ይቆጣጠሩታል፡፡ ለዚያም ነው ቅኔን ‹የምሥጢራት መክፈቻና መቆጣጠሪያ ብርሃን፣ የዕውቀቶች ሊቀመንበር፣…› በማለት የሚጠሩት፡፡ ለዚያም ነው ሊቃውንቱ ‹ያለ ቴሌስኮፕ ከዋክብትን፣ ያለ ማይክሮስኮፕ ጥቃቅን ነገሮችን በማየት ማጥናት እንደማይቻለው ያለ ግዕዝ ቅኔ ዕውቀትም የመጻሕፍት ምሥጢራትን በአግባቡ አስማምቶ በመረዳት መተርጎም አይቻልም፤ በጨለማ ያለ ባትሪ መጓዝ ነው› የሚሉት፡፡ ስለሆነም ነው አብዛኞቹ የመጻሕፍት ሊቃውንት ለማስተማር የግዕዝ ቅኔ መማርን እንደ ቅድመ ሁኔታ የሚመለከቱት፡፡ ከላይ የጠቀስነው መጽሐፍም በገጽ 135 ላይ ‹ቅኔ በሀገራችን በኢትዮጵያ ወይም በቤተክርስቲያናችን ራሱን የቻለ ትምህርት ቤት ያለው ከፍተኛ የትምህርት ዓይነት ነው፡፡ የቅኔ ትምህርት ደቀመዛሙርትን ተመራማሪዎች፣ ደራሲዎችና የምሥጢር ሰዎች ወይም ፈላስፎች የሚያደርግ ከሣቴ ብረሃን በመሆኑ በቤተክርስቲያን ከፍተኛ ክብርና ቦታ የተሠጠው ነው፡፡› ብሎ ይገልጸዋል፡፡
